Title: ระเบียบคณะกรรมการปฏิรูปกฎหมายว่าด้วยการมอบอำนาจของเลขาธิการคณะกรรมการปฏิรูปกฎหมายในกิจการของสำนักงานคณะกรรมการปฏิรูปกฎหมายที่เกี่ยวกับบุคคลภายนอก พ.ศ. 2554

ระเบียบคณะกรรมการปฏิรูปกฎหมาย

ระเบียบคณะกรรมการปฏิรูปกฎหมาย
ว่าด้วยการมอบอำนาจของเลขาธิการคณะกรรมการปฏิรูปกฎหมาย
ในกิจการของสำนักงานคณะกรรมการปฏิรูปกฎหมายที่เกี่ยวกับบุคคลภายนอก
พ.ศ. ๒๕๕๔

โดยที่เป็นการสมควรกำหนดการมอบอำนาจในการปฏิบัติหน้าที่แทนของเลขาธิการคณะกรรมการปฏิรูปกฎหมายในกิจการของสำนักงานคณะกรรมการปฏิรูปกฎหมายที่เกี่ยวกับบุคคลภายนอกเพื่อให้เกิดความรวดเร็ว
ความคล่องตัว และมีประสิทธิภาพในการปฏิบัติงาน

อาศัยอำนาจตามความในมาตรา ๒๔ วรรคสอง
แห่งพระราชบัญญัติคณะกรรมการปฏิรูปกฎหมาย พ.ศ. ๒๕๕๓
คณะกรรมการปฏิรูปกฎหมายจึงกำหนดระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการปฏิรูปกฎหมายว่าด้วยการมอบอำนาจของเลขาธิการคณะกรรมการปฏิรูปกฎหมายในกิจการของสำนักงานคณะกรรมการปฏิรูปกฎหมายที่เกี่ยวกับบุคคลภายนอก
พ.ศ. ๒๕๕๔

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาระเบียบ
ข้อบังคับ มติ คำสั่งอื่นใด ในส่วนที่กำหนดไว้แล้วในระเบียบนี้ หรือซึ่งขัดแย้งกับระเบียบนี้
ให้ใช้ระเบียบนี้แทน

ข้อ ๔  ในกิจการของสำนักงานคณะกรรมการปฏิรูปกฎหมายที่เกี่ยวกับบุคคลภายนอก
เลขาธิการคณะกรรมการปฏิรูปกฎหมายอาจมอบอำนาจให้รองเลขาธิการคณะกรรมการปฏิรูปกฎหมายเป็นผู้ปฏิบัติหน้าที่เฉพาะอย่างแทนได้
การมอบอำนาจดังกล่าวให้ทำเป็นหนังสือ

ข้อ ๕  ผู้ที่ได้รับมอบอำนาจให้ปฏิบัติงานตามระเบียบนี้
ต้องปฏิบัติตามกฎหมาย ระเบียบและคำสั่งที่เกี่ยวข้อง โดยมุ่งความถูกต้อง ความเป็นธรรม
และผลสำเร็จของงานเพื่อประโยชน์ของสำนักงานคณะกรรมการปฏิรูปกฎหมายเป็นสำคัญ
ในกรณีพิจารณาเห็นว่าเป็นเรื่องสำคัญหรืออาจมีผลกระทบต่อนโยบายของคณะกรรมการปฏิรูปกฎหมายหรือของสำนักงานคณะกรรมการปฏิรูปกฎหมาย
หรือมีข้อสงสัยในทางปฏิบัติ ให้เสนอเลขาธิการคณะกรรมการปฏิรูปกฎหมายพิจารณาวินิจฉัยก่อน

ข้อ ๖  ให้คณะกรรมการปฏิรูปกฎหมายมีอำนาจตีความและเป็นผู้วินิจฉัยชี้ขาดกรณีที่มีปัญหาเกี่ยวกับการปฏิบัติตามระเบียบนี้
และเมื่อคณะกรรมการปฏิรูปกฎหมายได้ลงมติด้วยคะแนนเสียงไม่น้อยกว่ากึ่งหนึ่งของจำนวนกรรมการที่มีอยู่เป็นประการใดแล้ว
ให้ถือว่าคำวินิจฉัยนั้นเป็นที่สุด

ข้อ ๗  ให้ประธานคณะกรรมการปฏิรูปกฎหมายเป็นผู้รักษาการตามระเบียบนี้

ประกาศ
ณ วันที่ ๑๗ สิงหาคม พ.ศ. ๒๕๕๔
ศาสตราจารย์คณิต
 ณ นคร
ประธานกรรมการปฏิรูปกฎหมาย

ปริยานุช/ผู้จัดทำ
๓ ตุลาคม ๒๕๕๔

ปณตภร/ผู้ตรวจ
๑๔ ตุลาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๐๐ ง/หน้า ๑/๒ กันยายน ๒๕๕๔